རྟགས་ཀྱི་འཇུག་པའི་རྣམ་བཤད་མཁས་པའི་དགོངས་རྒྱན།
༈ དུས་མ་འོངས་པ་ལ་འཇུག་པ། མཛུབ་མོ་ཀེར་བར་འགྱུར། ཐོག་ཁེགས་པར་འགྱུར། དུས་ཁོམ་པར་འགྱུར། ཀུན་ལ་ཁྱབ་པར་འགྱུར། ཐུགས་ཁྲེལ་བར་འགྱུར། ཐུགས་ཁྲོ་བར་འགྱུར། ཐིག་ཁྱོག་པར་འགྱུར། སྣོད་གང་བར་འགྱུར། ཕག་ཏུ་གབ་པར་འགྱུར། ཉམས་གུད་པར་འགྱུར། གཏམ་གོ་བར་འགྱུར། ཀླད་ནས་གོག་པར་འགྱུར། རྒན་ནས་གོག་པར་འགྱུར། ཟོག་གོད་པར་འགྱུར། སྒོམ་ནས་གོམས་པར་འགྱུར། ལམ་གོལ་བར་འགྱུར། ཡུལ་གྱར་བར་འགྱུར། དབྱངས་གྱེར་བར་འགྱུར། གོས་གྱོན་པར་འགྱུར། འབྲུག་གྲགས་པར་འགྱུར། ཁ་གྲམ་པར་འགྱུར། ལུས་གྲིམ་པར་འགྱུར། ཆག་ནས་གྲུག་པར་འགྱུར། དངུལ་གྱིས་གླ་བར་འགྱུར། ཉོབ་ནས་གླལ་བར་འགྱུར། གཏམ་གླེང་བར་འགྱུར། བཙོན་པ་གློད་པར་འགྱུར། ལྐུགས་ནས་གླེན་པར་འགྱུར། དཀའ་ནས་ངལ་བར་འགྱུར། སྡུག་ནས་ངུ་བར་འགྱུར། བློ་ལ་ངེས་པར་འགྱུར། བློ་ལ་ངོམ་པར་འགྱུར། དཀར་ཡོལ་ཆག་པར་འགྱུར། སེམས་ཆགས་པར་འགྱུར། ལམ་དུ་ཆས་པར་འགྱུར། ནང་དུ་ཆུད་པར་འགྱུར། ཁོག་ཏུ་ཆུབ་པར་འགྱུར། ཡིད་ཆེས་པར་འགྱུར། འཁོར་བ་ལས་ཐར་བར་འགྱུར། ནང་དུ་ཐལ་བར་འགྱུར། མོ་ཐིག་པར་འགྱུར། ཚོད་ཐིངས་པར་འགྱུར། སྤྱི་བོ་ནས་ཐིམ་པར་འགྱུར། གྲོགས་དང་ཐུག་པར་འགྱུར། ཤུགས་ཀྱིས་ཐེག་པར་འགྱུར། འབེན་ལ་ཐེབས་པར་འགྱུར། རྐང་པ་ཐེང་བར་འགྱུར། གྲས་ལ་ཐེ་བར་འགྱུར། དགྲ་ཐུབ་པར་འགྱུར། ལམ་དུ་ཐེགས་པར་འགྱུར། ལག་ཏུ་ཐོགས་པར་འགྱུར། རྣ་བས་ཐོས་པར་འགྱུར། ལྷ་ལ་དད་པར་འགྱུར། ཀླུང་རྟ་དར་བར་འགྱུར། བརྩེ་བས་དུང་བར་འགྱུར། ལམ་དུ་དོང་བར་འགྱུར། མགོ་བོ་དུད་པར་འགྱུར། སྨུག་པས་དུབ་པར་འགྱུར། འཛིངས་ནས་དོ་བར་འགྱུར། མཐའ་གཉིས་སུ་དོགས་པར་འགྱུར། ཕ་མ་དྲན་པར་འགྱུར། ཐུར་དུ་དྲུད་པར་འགྱུར། ང་རྒྱལ་གྱིས་དྲེགས་པར་འགྱུར། ཉི་འོད་ཀྱིས་དྲོ་བར་འགྱུར། ནད་ན་བར་འགྱུར། ནུ་མ་ནུ་བར་འགྱུར། ཕྱིར་ནུད་པར་འགྱུར། ཉི་མ་ནུབ་པར་འགྱུར། ལས་ཀ་ནོང་བར་འགྱུར། འོག་ཏུ་ནོན་པར་འགྱུར། ས་སྤུང་བར་འགྱུར། རྒྱན་གྱིས་སྤུད་པར་འགྱུར། རླུང་གིས་སྤུར་བར་འགྱུར། བསྟན་པ་སྤེལ་བར་འགྱུར། གནས་སྤོ་བར་འགྱུར། རྒྱས་བཤད་སྤྲོ་བར་འགྱུར། སྡིག་པ་སྤང་བར་འགྱུར། གོ་གནས་སྤར་བར་འགྱུར། ཆུ་ལ་སྤྱིང་བར་འགྱུར། ས་མཐར་སྤྱུག་པར་འགྱུར། ཚིག་ངན་གྱིས་སྤྱོ་བར་འགྱུར། ལོངས་སུ་སྤྱད་པར་འགྱུར། ལྷ་ཚོགས་སྤྱན་པར་འགྱུར། གཞན་ལ་ངོམས་པའི་སྤྱམ་པར་འགྱུར། རྒྱན་གྱིས་སྤྲས་པར་འགྱུར། ཡི་གེ་སྤྲིངས་པར་འགྱུར། གཏིང་ནས་སྤྲུག་པར་འགྱུར། ཐུགས་ཀྱིས་སྤྲུལ་བར་འགྱུར། གཞན་ལ་སྤྲད་པར་འགྱུར། ནད་ལ་ཕན་པར་འགྱུར། ལམ་དུ་ཕེབས་པར་འགྱུར། ཆུས་བང་བར་འགྱུར། རློན་གྱིས་བད་པར་འགྱུར། རོ་བམ་པར་འགྱུར། ནོར་བོར་བར་འགྱུར། བླ་རེ་བྲེས་པར་འགྱུར། ཡོན་ཆབ་བྲན་པར་འགྱུར། ལྕག་གིས་བྲབ་པར་འགྱུར། ཆགས་པས་བྱི་བར་འགྱུར། དུས་ཀྱིས་བྲེལ་བར་འགྱུར། དངུལ་གྱིས་བླུ་བར་འགྱུར། ཆུ་བླུད་པར་འགྱུར། རྣ་བ་བླག་པར་འགྱུར། ཆུ་བླུག་པར་འགྱུར། ནོར་ལ་དབང་བར་འགྱུར། བུ་ལ་བྱམས་པར་འགྱུར། དགྲ་ལ་རྦད་པར་འགྱུར། དྲི་མས་སྦག་པར་འགྱུར། རྐུ་རྫས་སྦ་བར་འགྱུར། ཆུས་སྦང་བར་འགྱུར། མེ་སྦར་བར་འགྱུར། གྲོད་ཁོག་སྦོས་པར་འགྱུར། ནོར་སྦྱིན་པར་འགྱུར། ཕན་ཚུན་སྦྱར་བར་འགྱུར། རིག་གནས་སྦྱང་བར་འགྱུར། སྨན་གྱིས་སྦྲིད་པར་འགྱུར། བུད་མེད་སྦྲུམ་པར་འགྱུར། མཉམ་དུ་སྦྲེལ་བར་འགྱུར། ཟས་མིད་པར་འགྱུར། ཟས་མུར་བར་འགྱུར། གྲོས་མོལ་བར་འགྱུར། བློ་ལ་མོས་པར་འགྱུར། རོ་མྱག་པར་འགྱུར། ལྐོག་ནས་མྱུལ་བར་འགྱུར། རོ་མྱོང་བར་འགྱུར། ཆང་གིས་མྱོས་པར་འགྱུར། ཟས་ཀྱིས་ཚིམས་པར་འགྱུར། རྐང་པ་ཞ་བར་འགྱུར། མིག་ཞར་བར་འགྱུར། སེམས་ཞི་བར་འགྱུར། གཏམ་ཞུ་བར་འགྱུར། ཐུར་དུ་ཞུད་པར་འགྱུར། དཔའ་ཞུམ་པར་འགྱུར། སྐྲག་ནས་ཞེད་པར་འགྱུར། ཆགས་པས་ཞེན་པར་འགྱུར། ཟས་ཟ་བར་འགྱུར། སྐྲ་ཟིང་བར་འགྱུར། རྗེས་སུ་འོང་བར་འགྱུར། རྣ་བ་འོན་པར་འགྱུར། དངོས་པོ་འོར་བར་འགྱུར། སེམས་རྒྱ་ལ་ཡན་པར་འགྱུར། འཇའ་ཡལ་བར་འགྱུར། ཕག་ཏུ་ཡིབས་པར་འགྱུར། ཡུར་མ་ཡུར་བར་འགྱུར། ཁ་ཡེང་བར་འགྱུར། ཐིག་ཡོ་བར་འགྱུར། ཟུར་དུ་ཡོལ་བར་འགྱུར། ཐུག་པ་ཡོགས་པར་འགྱུར། ནང་དུ་ཡོང་བར་འགྱུར། ནོར་རག་པར་འགྱུར། ཡིད་རང་བར་འགྱུར། གོས་རལ་བར་འགྱུར། མིག་གིས་རིག་པར་འགྱུར། ཐང་དུ་རིལ་བར་འགྱུར། ཕྱོགས་གཅིག་ཏུ་རུག་པར་འགྱུར། སྐམ་ནས་རུད་པར་འགྱུར། མེ་ཏོག་ཁ་རུབ་པར་འགྱུར། མཉམ་དུ་རུབ་པར་འགྱུར། ཕྲུ་གུ་རུམ་པར་འགྱུར། ཟས་རུལ་བར་འགྱུར། མི་ལ་རེ་བར་འགྱུར། ལུས་ལ་རེག་པར་འགྱུར། འཁྱགས་ནས་རེང་བར་འགྱུར། ལོངས་སྤྱོད་ལ་རོལ་བར་འགྱུར། ཉལ་ས་ནས་ལང་བར་འགྱུར། གློ་ལུ་བར་འགྱུར། ཆུ་ལུད་པར་འགྱུར། གཅིག་པུར་ལུས་པར་འགྱུར། ལག་ཏུ་ལེན་པར་འགྱུར། ནང་དུ་ལོག་པར་འགྱུར། མིག་ལོང་བར་འགྱུར། ལོ་ལོན་པར་འགྱུར། བསླབས་ནས་ལོབ་པར་འགྱུར། ལག་ནས་ཤོར་བར་འགྱུར། ལྟ་བུ། བྱ་ལས་མ་འོངས་པ་སྟེ། འདིའི་ཚིག་ཟླས་དྲངས་པའི་བྱེད་ལས་མ་འོངས་པ་ལའང་སྦྱོར་ཚུལ་ཤེས་པར་བྱ་ལ། གོང་དུ་བཀོད་པའི་བྱ་ཚིག་འདི་དག་ལ་ཞིབ་ཏུ་ཕྱེ་ན་བྱེད་འབྲེལ་བྱེད་མེད་ཀྱི་ཁྱད་པར་དང་བདག་དོན་ཕལ་པ་སོགས་ཀྱི་ཁྱད་པར་མི་འདྲ་བ་ཡོད་མོད། རྣམ་གྲངས་མང་དུ་དབྱེ་དྲགས་ན་ཀློག་མཁན་མགོ་རྙོག་པར་དོགས་ནས་དཀྱུས་གཅིག་ཏུ་བཀོད་པ་ཡིན། འདི་དག་ལ་དུས་གསུམ་གྱི་རྣམ་དབྱེ་ཕྱེ་རུང་ལ་རྩོད་པ་མི་དགོས་ཤིང༌། གསུང་རབ་ལས་བཤད་པའི་བྱ་བྱེད་ལས་གསུམ་གྱི་ཐ་སྙད་འཇུག་མིན་ཡང་དོགས་པ་མི་དགོས་མོད། བཤད་པ་རགས་པའི་དབང་དུ་བྱས་པའི་བདག་གཞན་དང༌། བདག་དོན་ཕལ་པའི་རྣམ་གཞག་རུང་མིན་ནི་རང་རང་གི་རྣམ་པར་དཔྱོད་པའི་བློ་གྲོས་ཀྱི་མཐུ་ལ་བརྟེན་ནས་ངེས་པར་མཛོད་ཅིག དེ་དང་དེས་མཚོན་པའི་སྔོན་འཇུག་མི་ཐོབ་པའི་བྱ་ཚིག་ཤིན་ཏུ་མང་པོ་ཡོད་ཅིང༌། དེ་དག་ནི་གོང་དུ་རྗོད་བྱེད་ཚིག་གི་དུས་གསུམ་བཤད་པའི་སྐབས། དུས་གསུམ་ཐོར་བུ་བའི་ནང་ཚན། གང་ཞིག་དུས་གསུམ་ཚིག་ལ་འཕུལ་མེད་ཅིང༌།། ཞེས་པས་བསྟན་བྱ་དང་གནད་གཅིག་གོ། འདི་མཁས་པ་འགའ་ཞིག་གིས་རྟགས་འཇུག་གི་ཤུགས་བསྟན་དུ་འཇོག་པ་ནི་ཤིན་ཏུ་ལེགས་སྙམ་སྟེ། རྟགས་འཇུག་གི་བརྗོད་དོན་སྙིང་པོ་ནི་བདག་གཞན་དང་དུས་གསུམ་གྱི་འཇུག་པ་ཤེས་པའི་ཆེད་ཡིན་ལ། དེ་ལ་སྔོན་འཇུག་ཙམ་དུ་མ་ཟད། སྔོན་འཇུག་མེད་པའི་ལས་ཚིག་བདག་གཞན་དུས་གསུམ་གྱི་ཁྱད་པར་སྟོན་ནུས་པ་ཡང་མང་པོ་ཡོད་པས་དེ་དག་རྟགས་	ཀྱི་འཇུག་པའི་གཞུང་གིས་ངེས་པར་དུ་བཤད་པའི་ཕྱིར། སྟོན་མཇུག་བསྡུས་པའི་ཨ་མྲའི་འདབ་ལོ་བཞིན།། དུས་ཀྱི་རྒན་མོས་བཅོམ་པའི་གཙུག་ལག་གཞུང༌།། སླར་ཡང་དྲོད་བག་འོད་སྣང་གིས་བསུས་པའི།། དཔྱིད་དཔལ་གསར་པའི་མགྲོན་བརྡ་འདི་ཡིན་སྐད།། གཡུ་གོས་མཛེས་པའི་ལྗོན་རྩེ་ནས།། ཁུ་བྱུག་མྱོས་པའི་རྒྱངས་གླུ་ཡིས།། མཚོན་ནུས་མ་ཡིན་ལེགས་བཤད་འདི།། ནང་གི་དབྱར་སྐྱེས་མགྲོན་པོ་ཡིན།། མཁས་མང་གསུང་གི་མ་དྲོས་མཚོ།། རྣམ་དཔྱོད་སྲུབས་ཤིང་གིས་དཀྲུག་པས།། གཞུང་དོན་ཟླ་བ་བདུད་རྩིའི་མཛོད།། དྲན་ལྡན་རལ་པའི་སྐྱེས་སུ་བཏེགས།། རྟགས་ཀྱི་འཇུག་པའི་རྣམ་བཤད་མཁས་པའི་དགོངས་རྒྱན་ལས་སྔོན་འཇུག་གི་རྟགས་ཀྱི་འཇུག་པ་བཤད་ཟིན་ཏོ།། །། གསུམ་པ་རྗེས་འཇུག་གི་རྟགས་ཀྱི་འཇུག་པ་བཤད་པ། གསུམ་པ་རྗེས་འཇུག་གི་རྟགས་ཀྱི་འཇུག་པ་བཤད་པ་ལ་གཉིས། རྗེས་འཇུག་གི་རྟགས་ཀྱི་དབྱེ་བ་བཤད་པ་དང༌། རྗེས་འཇུག་གི་རྟགས་ཀྱི་འཇུག་ཚུལ་བཤད་པའོ།།